鄴公菴歌
作者：釋雲知
朝代：宋

paragraphs: 呼猿澗西藏石筍，丹桂蒼松達鷲嶺。
幾年陳迹絕纖埃，一旦佳名同清景。
山家時喜來五馬，相携款曲空巖下。
遂許誅茅結小菴，異日功成伴瀟灑。
菴成可以資靜觀，目前直見江湖寬。
鄴公政簡每頻到，試茶笑傲浮雲端。
物外似忘軒冕貴，此中深得林泉意。
野人陪著病維摩，游息自同方丈地。
芳猷從此流千載，且得而今光勝概。